[pic] | EUROOPA ÜHENDUSTE KOMISJON |

Brüssel 13.6.2006

KOM(2006) 290 lõplik

Ettepanek:

NÕUKOGU DIREKTIIV,

millega muudetakse nõukogu direktiivi 91/414/EMÜ, et lisada toimeainete hulka asiinfossmetüül

(komisjoni esitatud)

SELETUSKIRI

Lisatud nõukogu direktiivi ettepaneku eelnõus käsitletakse toimeaine asiinfossmetüüli rangetel tingimustel lisamist nõukogu direktiivi 91/414/EMÜ (taimekaitsevahendite turuleviimise kohta) esitatud heakskiidetud toimeainete loetelusse (I lisa).

Nõukogu direktiiviga 91/414/EMÜ luuakse taimekaitsevahendite lubamist ja turuleviimist käsitlev ühtlustatud raamistik. Ühenduse tasandil hinnatakse taimekaitsevahendites kasutatavaid toimeaineid ja antakse luba nende kasutamiseks ning need lisatakse kõnealuse direktiivi I lisasse. Ühtlustatud eeskirjade alusel hindavad liikmesriigid iga üksikut taimekaitsevahendit ja annavad loa selle kasutamiseks.

Asjaomase tööstusharu esitatud andmeid hindas algselt referentliikmesriik, kõnealusel juhul Saksamaa, ning tema koostatud hindamisaruande projekti alusel hindasid seejärel andmeid toiduahela ja loomatervishoiu alalise komitee raames komisjon ja kõik liikmesriigid.

Pidades silmas kõnealuse aine ohtlikkust, nähakse lisamistingimustega ette, et kõnesolevat ainet kasutatakse üksnes nende põllukultuuride puhul, mida on ühenduse hindamise käigus põhjalikult uuritud ning mille puhul võib eeldada heakskiidetud kasutusviiside kohaldamist, tingimusel et võetakse väga ranged meetmed riskide vähendamiseks.

Direktiivi eelnõu esitati toiduahela ja loomatervishoiu alalisele komiteele 3. märtsil 2006.

4 liikmesriiki (50 häält) hääletasid eelnõu poolt,18 liikmesriiki (223 häält) hääletasid eelnõu vastu ning3 liikmesriiki (48 häält) keeldusid hääletamisest

Komitee oma arvamust ei esitanud. Sellest tulenevalt peab komisjon vastavalt direktiivi 91/414/EMÜ artiklile 19 ja kooskõlas nõukogu otsuse 1999/468/EÜ artikliga 5 esitama nõukogule ettepaneku võetavate meetmete kohta ning nõukogu peab kolme kuu jooksul tegema otsuse kvalifitseeritud häälteenamusega.

Kõnealuse direktiivi eelnõu puhul ei kehti Euroopa Parlamendi kontrollimisõigus (nõukogu otsuse 1999/468/EMÜ artikkel 8).

Ettepanek:

NÕUKOGU DIREKTIIV,

millega muudetakse nõukogu direktiivi 91/414/EMÜ, et lisada toimeainete hulka asiinfossmetüül

(EMPs kohaldatav tekst)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta,[1] eriti selle artikli 6 lõiget 1,

ning arvestades järgmist:

1. Komisjoni 11. detsembri 1992. aasta määruses (EMÜ) nr 3600/92, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad,[2] on kehtestatud hindamist vajavate toimeainete loetelu, nende võimalikuks kandmiseks direktiivi 91/414/EMÜ I lisasse. Asiinfossmetüül kuulub nimetatud loetelusse.

2. Asiinfossmetüüli toimet inimese tervisele ja keskkonnale on hinnatud määrusega (EMÜ) nr 3600/92 ettenähtud korras mitmete teavitaja kavandatud kasutusviiside puhul. Komisjoni 27. aprilli 1994. aasta määrusega (EÜ) nr 933/94, millega sätestatakse taimekaitsevahendite toimeained ja määratakse referentliikmesriigid komisjoni määruse (EMÜ) nr 3600/92 rakendamiseks,[3] määrati referentliikmesriigiks Saksamaa. Vastavalt määruse (EMÜ) nr 3600/92 artikli 7 lõike 1 punktile c esitas Saksamaa 11. oktoobril 1996 komisjonile asjakohase hindamisaruande ja soovitused.

3. Liikmesriigid ja komisjon on kõnealuse hindamisaruande toiduahela ja loomatervishoiu alalises komitees läbi vaadanud.

4. Asiinfossmetüüli läbivaatamisel ilmnes mitu vastamata küsimust, mida käsitles Euroopa Toiduohutusameti taimetervise, taimekaitsevahendite ja nende jääkide teaduskomisjon. Teaduskomisjonil paluti kindlaks määrata aeg, mis kulub töödeldud aladel elavatel ning sihtrühma mittekuuluvate lülijalgsete populatsioonidel ökoloogiliselt püsiva seisundi taastamiseks pärast aine kasutamist konkreetsetel kohaldamistingimustel. Lisaks sellele taotles referentliikmesriik teaduskomisjoni arvamust lindude puhul teostatud riski hindamise piisavuse kohta. Oma arvamuses esimese küsimuse kohta väitis teaduskomisjon olemasolevate andmete põhjal, et ebasoodsate tingimuste reaalset kombinatsiooni arvestades on lülijalgsete populatsioonide tihedus töötlemisperioodi lõpul ning võimalik, et ka järgmise kasvuperioodi alguses ikka veel väiksem. Taastumist hõlbustaks ainega pihustamata vööndi olemasolu, aga taastumisaja täpsemaks hindamiseks on vaja täiendavat teavet. Teise küsimuse puhul jõudis teaduskomisjon järeldusele, et riski tuleks täpsemalt hinnata. Teaduskomisjon määratles mõned riski täpsema hindamise võimalused.[4]

5. Mitmete uuringute põhjal on selgunud, et asiinfossmetüüli sisaldavaid taimekaitsevahendeid võib käsitada direktiivi 91/414/EMÜ artikli 5 lõike 1 punktides a ja b sätestatud nõuetele üldiselt vastavana eelkõige kasutusviiside puhul, mida uuriti ja mille kohta esitati üksikasjalikud andmed komisjoni aruandes, tingimusel et kohaldatakse piisavaid meetmeid riskide vähendamiseks. Kuna asiinfossmetüül kuulub ohtlike ainete hulka, tuleks selle kasutamist piirata. Eelkõige tekitab kahtlusi kõnealusele ainele omane toksiline mõju. Kuigi teadusküsimustes valitseb asiinfossmetüüli kahjuliku mõju suhtes üksmeel, võivad arvamused ohtude kohta erineda. Küsimus on pigem riskijuhtimises kui teaduses ning see sõltub konkreetses ühiskonnas lubatavast ohutasemest. Inimeste ja loomade tervise ning keskkonnakaitse osas ühenduse valitud kõrge kaitsetaseme saavutamiseks tuleks kohaldada meetmed riskide vähendamiseks.

6. Direktiivi 91/414/EMÜ artikli 5 lõikes 4 ja artikli 6 lõikes 1 on sätestatud, et toimeaine kandmisel I lisasse võib kohaldada piiranguid ja tingimusi. Kõnesoleval juhul on vajalikeks meetmeteks piirangud loetellu kuulumise ajavahemiku ja lubatud põllukultuuride suhtes. Piirang toimeaine loetellu kuulumise ajavahemiku osas tähendab seda, et liikmesriigid vaatavad eelisjärjekorras läbi turul juba olemasolevad asiinfossmetüüli sisaldavad taimekaitsevahendid. Erinevuste vältimiseks taotletava kõrge kaitsetaseme puhul peaks direktiivi 91/414/EMÜ I lisasse kandmine olema piiratud asiinfossmetüüli nende kasutusviisidega, mida ühenduse hindamise raames on tegelikult kontrollitud ja mille kavandatavad kasutusviisid on kooskõlas direktiivi 91/414/EMÜ tingimustega. See tähendab, et enne kui on võimalik arutada kõnesolevast hindamisest välja jäänud või ainult osaliselt kontrollitud muude kasutusalade kandmist direktiivi 91/414/EMÜ I lisasse, tuleb läbi viia nende terviklik hindamine. Asiinfossmetüüli ohtlike omaduste tõttu on vaja ette näha, et ühenduse tasandil ühtlustatakse minimaalsel määral teatavaid riski vähendamise meetmeid, mida liikmesriikidel tuleb lubade andmisel kohaldada.

7. Käesolevas direktiivis sisalduvaid riskide vähendamise meetmeid peetakse piisavaks, et vähendada toimeaine kasutamisest tulenevaid riske lubatud tasemeni.

8. Kuna täpselt kirjeldatud olukordades ja rangetel tingimustel kohaldatavate piisavate riski vähendamise meetmete kindlaksmääramine tundub olevat võimalik, oleks kõnealuse toimeaine direktiivi 91/414/EMÜ I lisasse kandmisest keeldumine ebaproportsionaalne.

9. Ilma et see piiraks eelnevat järeldust, et asiinfossmetüüli sisaldavaid taimekaitsevahendeid võib käsitada direktiivi 91/414/EMÜ artikli 5 lõike 1 punktides a ja b sätestatud nõuetele üldiselt vastavana, on asjakohane hankida täiendavat teavet teatavate eriasjaolude kohta. Direktiivi 91/414/EMÜ artikli 6 lõikes 1 on sätestatud, et toimeaine kandmisel I lisasse võib esitada tingimusi. Seepärast on asjakohane nõuda, et asiinfossmetüüliga tehtaks täiendavaid katseid riski hindamise kinnitamiseks mõnede sihtrühma mittekuuluvate organismide puhul, ning et sellised uuringud peaksid esitama teavitajad. Lisaks sellele peaksid liikmesriigid nõudma loaomanikelt teabe esitamist asiinfossmetüüli kasutusviiside kohta, sealhulgas teabe esitamist kasutajate terviseprobleemide kohta.

10. Nagu kõikide direktiivi 91/414/EMÜ I lisasse kuuluvate ainete puhul, võib ka asiinfossmetüüli staatuse uute andmete ilmnemisel kõnealuse direktiivi artikli 5 lõike 5 alusel uuesti läbi vaadata.

11. Komisjoni määruse (EMÜ) nr 3600/92 raames hinnatud toimeainete direktiivi 91/414/EMÜ I lisasse kandmisel saadud kogemused on näidanud, et kehtivate lubade omanike kohustused seoses andmetele juurdepääsuga võivad tekitada tõlgendamisraskusi. Raskuste vältimiseks tulevikus on vaja täpsustada liikmesriikide kohustusi, eelkõige kohustust kontrollida, et loaomanik võimaldab juurdepääsu toimikule, mis vastab kõnealuse direktiivi II lisa nõuetele. Täpsustamine ei too siiski liikmesriikidele ega loaomanikele kaasa uusi kohustusi võrreldes I lisa muutmiseks seni vastu võetud direktiividega.

12. Toimeaine I lisasse kandmisele peab eelnema piisav ajavahemik, mille jooksul liikmesriigid ja huvitatud isikud saaksid valmistuda toimeaine loetelusse kandmisest tulenevate uute nõuete täitmiseks.

13. Ilma et see piiraks direktiiviga 91/414/EMÜ kindlaks määratud kohustusi, mis kaasnevad toimeaine kandmisega I lisasse, tuleks pärast toimeaine loetelusse kandmist anda liikmesriikidele kuus kuud asiinfossmetüüli sisaldavate taimekaitsevahendite kehtivate lubade läbivaatamiseks, et tagada direktiivis 91/414/EMÜ, eriti selle artiklis 13 sätestatud nõuete ja I lisas esitatud tingimuste täitmine. Direktiivi 91/414/EMÜ sätete kohaselt peaksid liikmesriigid vastavalt vajadusele olemasolevaid lube muutma, need asendama või tühistama. Erandina eespool nimetatud tähtajast tuleks ette näha pikem ajavahemik kõiki taimekaitsevahendeid ja kavandatud kasutusviise käsitlevate täielike, III lisa kohaste andmete esitamiseks ja hindamiseks kooskõlas direktiivis 91/414/EMÜ sätestatud ühtsete põhimõtetega. Ajavahemik, mille jooksul liikmesriikidel tuleb kindlaks teha, kas asiinfossmetüüli ainsa toimeainena või ühena mitmest lubatud toimeainest sisaldavate taimekaitsevahendite puhul järgitakse VI lisa sätteid, ei tohiks asiinfossmetüüli ohtlike omaduste tõttu ületada kolme aastat.

14. Seepärast on asjakohane direktiivi 91/414/EMÜ vastavalt muuta.

15. Toiduahela ja loomatervishoiu alaline komitee ei ole oma eesistuja kindlaksmääratud ajavahemiku jooksul arvamust avaldanud,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisa muudetakse vastavalt käesoleva direktiivi lisale.

Artikkel 2

Liikmesriigid võtavad vastu ja avaldavad käesoleva direktiivi järgimiseks vajalikud õigusnormid hiljemalt 30. juuniks 2007. Nad edastavad kõnealuste õigusnormide teksti ning kõnealuste normide ja käesoleva direktiivi vahelise vastavustabeli viivitamata komisjonile.

Liikmesriigid kohaldavad neid norme alates 1. juulist 2007.

Kui liikmesriigid võtavad need õigusnormid vastu, lisavad nad normidesse või normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

1. Vajaduse korral muudavad või tühistavad liikmesriigid direktiivi 91/414/EMÜ kohaselt toimeainena asiinfossmetüüli sisaldavate taimekaitsevahendite kehtivad load 30. juuniks 2007. Eelkõige kontrollivad nad nimetatud tähtpäevaks, et kõnealuse direktiivi I lisas asiinfossmetüüli suhtes sätestatud tingimused on täidetud, välja arvatud kõnealust toimeainet käsitleva kande B osas nimetatud tingimused, ning et loaomanikul on olemas kõnealuse direktiivi artikli 13 tingimuste kohaselt II lisa nõuetele vastav toimik või juurdepääs sellele.

2. Erandina lõikest 1 viivad liikmesriigid iga lubatud taimekaitsevahendi puhul, mis sisaldab asiinfossmetüüli, läbi toote uue hindamise direktiivi 91/414/EMÜ III lisa nõuetele vastava toimiku põhjal vastavalt kõnealuse direktiivi VI lisas sätestatud ühtsetele põhimõtetele ning arvestades kõnealuse direktiivi I lisa asiinfossmetüüli käsitleva kande B osa. Selle hindamise põhjal määravad nad kindlaks, kas toode vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele.

Kõnealuse kindlaksmääramise põhjal muudavad liikmesriigid vajaduse korral asiinfossmetüüli sisaldavate taimekaitsevahendite luba või tühistavad selle 31. detsembriks 2009.

Artikkel 4

Käesolev direktiiv jõustub 1. jaanuaril 2007.

Artikkel 5

Käesolev direktiiv on adresseeritud liikmesriikidele.

Brüssel,

Nõukogu nimel

eesistuja

LISA

Direktiivi 91/414/EMÜ I lisa tabeli lõppu lisatakse järgmised kanded.

„Nr | Üldnimetus tunnuskoodid | IUPACi nimetus | Puhtus[5] | Jõustumine | Loetellu kuulumise lõpptähtaeg | Erisätted |

XX | Asiinfossmetüül CASi nr 86-50-0 CIPACi nr 37 | S-(3,4-dihüdro-4-oksobenso[d][1,2,3]triasiin-3-üülmetüül)-O,O-dimetüülditiofosfaat | >900 g/kg | 1 jaanuar 2007 | 31. detsember 2013 | A OSA Lubatakse kasutada üksnes insektitsiidina kartuli puhul. Tuleb arvestada järgmiste kasutustingimustega: kogustes, mis ei ületa 0,12 kg toimeainet ühe hektari ja ühe kasutamiskorra kohta; maksimaalselt 2 korda hooaja vältel. Järgmised kasutusviisid ei ole lubatud: pritsimine lennukilt; pritsimine seljas või käes kantavate pritsidega, mida kasutavad kas asjaarmastajad või professionaalid; koduaias. Liikmesriigid tagavad, et kohaldatakse kõiki asjakohaseid meetmeid riskide vähendamiseks. Erilist tähelepanu tuleb pöörata, et kaitsta: linde ja imetajaid. Loa andmise tingimuste hulka kuuluvad meetmed riskide vähendamiseks, näiteks pritsimise mõistlik ajastamine ning selliste segude valimine, mis oma füüsikalise vormi või kokkupuudet vältivate ainete olemasolu tõttu minimeerivad asjaomaste liikidega kokkupuutumise; veeorganisme ja sihtrühma mittekuuluvaid lülijalgseid. Töödeldavad alad peavad asuma pinnaveekogudest ning põlluservadest piisaval kaugusel. Vajalik kaugus võib sõltuda kasutusviisist või taimekaitsevahendi hajumist vähendavatest meetoditest; kasutajaid, kes peavad segamise ja seadme täitmise ajal kandma kaitseriietust, eriti kindaid, kombinesooni, kummisaapaid ja hingamisteede kaitsevahendeid, ning kasutamise ja seadme puhastamise ajal kandma kindaid, kombinesooni, kummisaapaid ja näokaitset või kaitseprille. Eespool nimetatud meetmeid tuleb kohaldada, välja arvatud juhul, kui seadme disaini ja ehituse või seadmele spetsiaalse kaitse paigaldamise tõttu on ainega kokkupuutumine välistatud. B OSA VI lisas sätestatud ühtsete põhimõtete rakendamisel võetakse arvesse asiinfossmetüüli kohta vormistatud läbivaatamisaruande järeldusi, eriti selle I ja II liidet. Liikmesriigid tagavad, et loaomanikud teatavad hiljemalt iga aasta 31. detsembriks kasutaja terviseprobleemidega seotud juhtudest. Liikmesriigid võivad nõuda, et müügiandmed ja kasutusviiside uuringu kokkuvõtted esitatakse sellisel viisil, et saadakse tegelik pilt asiinfossmetüüli kasutustingimustest ja võimalikust toksikoloogilisest mõjust. Liikmesriigid taotlevad täiendavate uuringute esitamist, mis kinnitaksid lindude, imetajate, veeorganismide ja sihtrühma mittekuuluvate lülijalgsete suhtes tehtud riski hindamist. Liikmesriigid tagavad, et teavitajad, kelle taotlusel kanti asiinfossmetüül käesolevasse lisasse, esitavad sellised uuringud komisjonile kahe aasta jooksul pärast käesoleva direktiivi jõustumist. |

“

[1] EÜT L 230, 19.8.1991, lk 1. Direktiivi on viimati muudetud komisjoni direktiiviga 2003/119/EÜ (ELT L 325, 12.12.2003, lk 41).

[2] EÜT L 366, 15.12.1992, lk 10. Määrust on viimati muudetud määrusega (EÜ) nr 2266/2000 (EÜT L 259, 13.10.2000, lk 10).

[3] EÜT L 107, 28.4.1994, lk 8. Määrust on viimati muudetud määrusega (EÜ) nr 2230/95 (EÜT L 225, 22.9.1995, lk 1).

[4] Taimetervise, taimekaitsevahendite ja nende jääkide teaduskomisjoni arvamus vastuseks komisjoni taotlusele hinnata asiinfossmetüüli mõju seoses nõukogu direktiiviga 91/414/EMÜ (EFSA Teataja (2003), 5, 1-20). Vastu võetud 3. novembril 2003.

[5] Täiendavad andmed toimeaine olemuse ja spetsifikatsiooni kohta on esitatud läbivaatamisaruandes.